CELEX: 62012TN0255
Language: el
Date: 2012-06-08 00:00:00
Title: Υπόθεση T-255/12: Προσφυγή της 8ης Ιουνίου 2012 — Vakili κατά Συμβουλίου

25.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 258/23
            
         Προσφυγή της 8ης Ιουνίου 2012 — Vakili κατά Συμβουλίου
   (Υπόθεση T-255/12)
   2012/C 258/43
   Γλώσσα διαδικασίας: η γαλλική
   
      Διάδικοι
   
   
      Προσφεύγων: Bahman Vakili (Τεχεράνη, Ιράν) (εκπρόσωπος: J.-M. Thouvenin, δικηγόρος)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση του Συμβουλίου περί εγγραφής του κατάλογο των προσώπων στα οποία επιβλήθηκαν κυρώσεις, όπως αυτή απορρέει από την απόφαση 2011/783/ΚΕΠΠΑ, τον εκτελεστικό κανονισμό (ΕΕ) 1245/2011 του Συμβουλίου, της 1ης Δεκεμβρίου 2011, και το έγγραφο του Συμβουλίου της 23ης Μαρτίου 2012,
            
         
               —
            
            
               να ακυρώσει τον κανονισμό (ΕΕ) 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν και με την κατάργηση του κανονισμού (ΕΕ) 961/2010, στο μέτρο που το όνομα του προσφεύγοντος περιλαμβάνεται στον κατάλογο των στα οποία επιβλήθηκαν κυρώσεις, και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του ο προσφεύγων προβάλλει έξι λόγους ακυρώσεως.
   
               1)
            
            
               Ο πρώτος λόγος αντλείται από πλημμελή αιτιολογία, καθόσον το αιτιολογικό για την επιβολή της κυρώσεως που πλήττει τον προσφεύγοντα δεν περιέχει κανέναν ειδικό και συγκεκριμένο λόγο ο οποίος να δικαιολογεί την εν λόγω κύρωση.
            
         
               2)
            
            
               Ο δεύτερος λόγος αντλείται από προσβολή των δικαιωμάτων άμυνας και του δικαιώματος σε αποτελεσματική δικαστική προστασία, καθόσον δεν δόθηκε στον προσφεύγοντα η δυνατότητα να υποστηρίξει την άποψή του στο πλαίσιο της διαδικασίας η οποία οδήγησε στην επιβολή της κυρώσεως εις βάρος του, δεδομένου ότι το Συμβούλιο δεν διαβίβασε στον προσφεύγοντα τα στοιχεία που χρησιμοποίησε εις βάρος του και ότι ο προσφεύγων δεν ήταν σε θέση να προβάλει λυσιτελώς την άποψή του επί του θέματος.
            
         
               3)
            
            
               Ο τρίτος λόγος αντλείται από πλάνη περί το δίκαιο, καθόσον το Συμβούλιο δεν ήταν αρμόδιο να επιβάλει κυρώσεις σε ένα πρόσωπο για τον μόνο λόγο ότι το πρόσωπο αυτό διατελεί πρόεδρος διοικητικού συμβουλίου και διευθύνων σύμβουλος μιας οντότητας εις βάρος της οποίας έχουν ήδη επιβληθεί κυρώσεις.
            
         
               4)
            
            
               Ο τέταρτος λόγος αντλείται από εσφαλμένη εκτίμηση όσον αφορά τα πραγματικά περιστατικά, καθόσον ο προσφεύγων δεν θα μπορούσε να θεωρηθεί υπεύθυνος για όσα έχουν προσαφθεί στην Export Development Bank of Iran πριν να αναλάβει διευθυντική θέση στην εταιρία αυτή. Ο προσφεύγων αμφισβητεί επιπλέον το υποστατό των πραγματικών περιστατικών που προσάπτονται στην εταιρία που διευθύνει.
            
         
               5)
            
            
               Ο πέμπτος λόγος αντλείται από παραβίαση της αρχής της αναλογικότητας, καθόσον η κύρωση που επιβλήθηκε δεν είναι ικανή να επιτύχει τον σκοπό τον οποίο υποτίθεται ότι επιδιώκει.
            
         
               6)
            
            
               Ο έκτος λόγος αντλείται από προσβολή του δικαιώματος προστασίας της ιδιοκτησίας, καθόσον ο προσφεύγων δεν ήταν σε θέση να προβάλει αποτελεσματικά τα δικαιώματά του και επιβλήθηκε κύρωση εις βάρος του απουσία νομικής βάσεως.